Trods ulykke og en smadret bil, er Tom Kristensen og Audis bil nummer 1 med i dagens kvalifikation til Le Mans.

Trods ulykken, hvor Tom Kristensens medkører Loïc Duval onsdag smadrede holdets Audi i atomer, er holdet med i torsdagens kvalifikation til Le Mans. Dermed kommer Tom Kristensen med i løbet. Det bekræfter Audi på sin hjemmeside. Mekanikerne hos Audi Sport Team Joest begyndte allerede onsdag aften at gøre en ny bil klar, og torsdag morgen melder teamet, at det er lykkedes. - I stedet for Loïc Duval, som stadig er under observation på hospitalet, kører reservekøreren Marc Gené, skriver Audi Motorsport på hjemmesiden. Duval mistede kontrollen over sin Audi R8 med mere end 270 kilometer i timen, og han ramte barrieren med så stor kraft, at bilen nærmest lignede de indledende faser af et samlesæt. Umiddelbart fik han dog kun overfladiske skrammer. Bilen nåede således slet ikke med i den første kvalifikationsrunde, eftersom Loïc Duval, som var med til at vinde sidste år, forulykkede allerede under den frie træning. Men nu når teamet altså alligevel, at få bilen med i næste kvalifikation. Tom Kristensen er den kører, som har vundet det 24 timer lange løb flest gange. Han har indtil videre ni sejre. Le Mans begynder lørdag klokken 15.